|  |  |
| --- | --- |
| Numri i lëndës: | 2019:236834 |
| Datë: | 25.02.2020 |
| Numri i dokumentit:  | 00854677 |

**P.nr.939/19**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin e vetëm gjykues Ahmet Rexhaj, me pjesëmarrjen e bashkëpunëtores profesionale Besa Dervishaj, në çështjen penale ndaj të akuzuarit F K nga P, rruga “R”, nr..., për shkak të veprës penale, “Asgjësimi apo dëmtimi i pasurisë” nga neni 321 par.3 lidhur me par.1 të KPRK-së, duke vendosur sipas aktakuzës së Prokurorisë Themelore në Pejë, Departamenti për krime të përgjithshme, PP/II.nr.2190/2019 të datës 16.10.2019, pas mbajtjes së shqyrtimit fillestar me datë 19.02.2020, në prezencë të Prokurores së shtetit Sadije Muriqi, të akuzuarit F K, e në mungesë të palës së dëmtuar përfaqësuesi i autorizuar i Komunës së Pejës, merr këtë:

**A K T GJ Y K I M**

I akuzuari F K, i lindur me datë . në P, ku edhe jeton, rruga “R”, nr..., i biri i A dhe i nënës S, ka të kryer shkollën e mesme, me profesion frizer, i pa martuar, i gjendjes së mesme ekonomike, me numër personal .., shqiptar, shtetas i Republikës së Kosovës, mbrohet në liri.

**ËSHTË FAJTOR**

**Për shkak se:**

Me datën 22.09.2019, rreth orës 08:00 në Pejë, pikërisht në rrugën “...”, me dashje asgjëson dhe dëmton pasurinë e personit tjetër dhe atë pronën publike të Komunës së Pejës, në atë mënyrë që i njëjti ditën kritike me një ekskavator ka bërë gërmimin dhe largimin e materialit të fortë nga trotuari në rrugën e lartcekur duke mos pasur leje përkatëse për një punë të tillë, ku i njëjti është zënë në flagrancë nga ana e policisë të cilët edhe e kanë ndërpre punimet e të pandehurit dhe me çrast të dëmtuarës Komunës së Pejës i ka shkaktuar dëm material,

-Me çka ka kryer vepër penale, “Asgjësimi apo dëmtimi i pasurisë” nga neni 321 par.3 lidhur me par.1 të KPRK-së

Andaj, gjykata duke u bazuar në nenin 7,8,17,40, 42,43,44, 69,76, të KPRK-së, 321 par.3 lidhur me par.1 të KPRK-së, si dhe nenit 365 të KPPRK-së, të akuzuarit Faton Kastrati i shqipton:

**DËNIM ME GJOBË**

Ashtu që të akuzuarit F K, i cakton dënim me gjobë në shumë prej 300€ (treqindë euro ) si dhe,

Dënim me burgim në kohëzgjatje prej dy (2) muaj,

I njëjti dënim me pëlqimin e të akuzuarit F K i zëvendësohet me dënim me gjobë në shumë prej 400€ ( katërqind euro),

Andaj gjykata konform neni 76 par.1 të KPRK-së, të akuzuarit F K i shqipton dënim unik me gjobë në shumë prej 700 € (shtatëqind euro), e të cilin dënim është obliguar që ta paguajnë në afat prej tre (3) muaj, nga dita e plotfuqishmërisë se aktgjykimit.

Nëse i akuzuari i lartcekur dënimin me gjobë nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, duke llogaritur një ditë burgim për çdo 20 euro të gjobës.

I akuzuari obligohet që në emër të shpenzimeve të procedurës penale t’ia paguaj gjykatës shumën prej 50€, të paushallit gjyqësor shumën prej 20€, si dhe në emër të taksës për kompensimin e viktimave të krimit në shumë prej 30€, të gjitha këto në afat prej 15 ditësh, pas plotfuqishmërisë së aktgjykimit.

Pala e dëmtuara Komuna në Pejë, për realizimin e kërkesës pasurore juridike është udhëzuar në kontest të rregullt civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.nr.2190/2019 të datës 16.10.2019, ndaj të akuzuarit F K nga Peja, rruga “R”, nr..., për shkak të veprës penale, “Asgjësimi apo dëmtimi i pasurisë” nga neni 321 par.3 lidhur me par.1 të KPRK-së.

Gjykata ka caktuar shqyrtimin fillestarë me datë 19.02.2020, Pas leximit të aktakuzës nga ana e Prokurores së shtetit PP/II.nr.2190/2019 të datës 16.10.2019, në seancën e shqyrtimit fillestar, gjykata është bindur se i akuzuari i ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarin për rendësin dhe pasojat e pranimit të fajësisë dhe i akuzuari ka deklaruar se i ka kuptuar të gjitha pasojat e pranimit të fajësisë dhe e pranon fajësinë për vepër penale me të cilën akuzohet, deklaron se është e vërtetë që e ka kryer veprën penale për të cilën akuzohet, nuk e ka ditur paraprakisht që duhet me pas pëlqimin për rregullimin-para lokalit të tij ku i ka kryer punimet në rrugën Mbretëresha Teutës, ashtu që pasi i ka filluar punët dhe është pajisur me pëlqimin nga Komuna e Pejës, duke shtuar se po ta kishte ditë paraprakisht do ti kryente të gjitha punët normale dhe do të fillonte me punime, kërkon falje dhe i vjen keq që ka rënë në kundërshtim me ligjin, premton se nuk do ti përsëris në të ardhmen veprimet e ngjashme.

Prokurorja e shtetit ka deklaruar se pajtohet me pranimin e fajësisë, i propozon Gjykatës të merr si rrethanë lehtësuese me rastin e pranimit të fajësisë nga ana e të akuzuarit dhe të njëjtit të q mohet si pranim i vullnetshëm dhe i sinqertë me rastin e marrjes së vendimit, i propozon Gjykatës që pranimin e fajësisë nga ana e të akuzuarit të merret si rrethanë lehtësuese me rastin e marrjes së vendimit mbi dënim.

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Duke pasur parasysh të lartcekurat gjykata e ka aprovuar pranimin e fajësisë nga ana e të akuzuarit dhe ka vërtetuar se nuk ekziston ndonjë rrethanë për hudhje të aktakuzës konform nenit 253 të KPPK-së, se janë plotësuar kushtet nga neni 248 të KPPK-së, atëherë në këtë çështje nuk është zbatuar procedura e provave, por gjykata ka vazhduar me shqiptimin e dënimit.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë: raporti i policit Bashkim Ademaj #6481 i datës 22.09.2019, deklarata e të dyshuarit F K e dhënë në Polici me datë 22.09.2019, procesverbali nr.0000067 e datës 22.09.2019 e lëshuar nga Drejtoria e Inspektoratit Komunal e Komunës së Pejës si dhe fotografit e vendit të ngjarjes, gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e ka pranuar fajësinë, i vie keq, pati sjellje korrekte në shqyrtim fillestar, për gjykatën nuk ka të dhëna se i njëjti më parë ka ra ndesh me ligjin, ndërkaq nga rrethanat rënduese për të akuzuarin e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarin e gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 450 të KPPRK-së, e obligoi të akuzuarin në paguarjen e shpenzimeve të procedurës penale dhe të paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin që të paguaj shpenzimet e viktimave të krimit.

Konform nenit 463 të KPPK-së, gjykata e udhëzoi palën e dëmtuar Pala e dëmtuara Komuna në Pejë, për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

**NGA GJYKATA THEMELORE NË PEJË-Departamenti i Përgjithshëm P.nr.939/19.**

**Bashkëpunëtore profesionale Gjyqtari i vetëm gjykues**

Besa Dervishaj Ahmet Rexhaj

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit në Prishtinë, e nëpërmjet të kësaj gjykate.